b'\n_START_ARTICLE_\nAxel Springer\n_START_SECTION_\nBiografia\n_START_PARAGRAPH_\nEra el fill d\'un editor-impressor d\'Altona i va tenir una formaci\xc3\xb3 d\'impressor i de linotipista a l\'editorial de son pare Hammerich & Lesser Verlag\xe2\x80\x9d. El 1934 va comen\xc3\xa7ar al diari paternal Altonaer Nachrichten i despr\xc3\xa9s Hamburger Neueste Zeitung que els nazis van tancar el 1941 per raons d\'escassetat de paper._NEWLINE_Despr\xc3\xa9s de la guerra va comen\xc3\xa7ar en publicar calendaris i la revista Kristall a ca son pare. El 1946 va crear la seva societat Axel Springer AG que va publicar les revistes Constanze i H\xc3\xb6rzu, seguides el 1947 pel Hamburger Abendblatt, el seu primer \xc3\xa8xit econ\xc3\xb2mic major. El 1950 H\xc3\xb6rzu (programes de r\xc3\xa0dio i m\xc3\xa9s tard de televisi\xc3\xb3) va passar la marca del mili\xc3\xb3 d\'exemplars. El 1952 va seguir amb la creaci\xc3\xb3 del diari populista Bild, que des de l\'inici va reeixir en barrejar llenguatge senzill, fotos grans i una polaritzaci\xc3\xb3 i moralisme conservadors. Va esdevenir el diari amb la difusi\xc3\xb3 m\xc3\xa9s gran d\'Europa. El 1953 va sortir els diaris Die Welt, Das Neue Blatt\xe2\x80\x9d i poc despr\xc3\xa9s el diari de diumenge Welt am Sonntag._NEWLINE_El 1956 va comprar una participaci\xc3\xb3 a l\'editorial de Berl\xc3\xadn Ullstein Verlag i sortir la versi\xc3\xb3 del diumenge de Bild: Bild am Sonntag. El 1958 va trobar-se amb Khrusxov per a advocar la causa de la reunificaci\xc3\xb3 alemanya, per\xc3\xb2 tret d\'una llarga entrevista en un dels seus diaris, no en va sortir res de concret. El 1959 va adquirir la majoria del grup Ullstein i el control dels diaris B.Z. i Berliner Morgenpost._NEWLINE_El 1964/65 va adquirir el diari populista Mittag i les revistes Bravo i twen, la revista esportiva Kicker i l\'editorial de Munic Kindler & Schiermeyer i aix\xc3\xad indirectament, el setmanari Der Spiegel, del qual la l\xc3\xadnia redaccional centreesquerra no li agradava gens. El 1966 va llan\xc3\xa7ar el mensual Eltern, una revista pedag\xc3\xb2gica per als pares. El 1966 va inaugurar la seu del seu imperi a Berl\xc3\xadn, al qual un any m\xc3\xa9s tard va transferir tota l\'administraci\xc3\xb3. Mentrestant que actu\xc3\xa0 fora del seu pa\xc3\xads per a promoure la pau, en viatjar sovint a Israel, a Alemanya la controv\xc3\xa8rsia quant a la seva persona i l\'impacte damunt l\'opini\xc3\xb3 de les seves publicacions tentaculars va con\xc3\xa8ixer un apogeu. "Enteignet Springer" (trad.: Expropieu Springer) va ser un dels esl\xc3\xb2gans forts del moviment dels estudiants del Maig del 68. Intel\xc2\xb7lectuals i escriptors, com el Gruppe 47 van mobilitzar-se tamb\xc3\xa9 contra el que era sentit com un poder excessiu no gaire conforme amb la llibertat de premsa. La reacci\xc3\xb3 ultraconservadora dels diaris de Springer, i sobretot de Bild, a la mort de l\'estudiant Benno Ohnsorg durant una manifestaci\xc3\xb3 de protesta el 1967 i l\'atemptat de Rudi Dutschke el 1968 van suscitar reaccions vives i de vegades violentes. El moralisme dogm\xc3\xa0tic del grup de premsa, l\'oposici\xc3\xb3 als moviments d\'emancipaci\xc3\xb3 de la religi\xc3\xb3, del feminisme i de l\'activisme gai contribu\xc3\xad a una ruptura entre generacions._NEWLINE_Sota la pressi\xc3\xb3 d\'una comissi\xc3\xb3 del govern federal que considerava el monopoli de Springer com una amena\xc3\xa7a contra la llibertat de premsa va vendre el 1968 les seves participacions a Bravo, Das Neue Blatt, Eltern, Jasmin, Kicker i twen per tal d\'obtenir el consentiment de la federaci\xc3\xb3 de les editorials. Despr\xc3\xa9s va fusionar les seves empreses Ullstein, Hammerich & Lesser i Axel Springer & Sohn i en va esdevenir accionista \xc3\xbanic. Va continuar a adquirir diaris regionals com el Bergedorfer Zeitung i el L\xc3\xbcbecker Nachrichten el que va tornar a provocar un conflicte amb el supervisor federal dels mitjans de comunicaci\xc3\xb3._NEWLINE_El 1972, la Fracci\xc3\xb3 de l\'Ex\xc3\xa8rcit Roig (RAF) va atemptar contra l\'edifici Springer a Hamburg, que malgrat avisos no va ser evacuat. Disset persones van sortir ferides. El 1973 Springer inaugur\xc3\xa0 la seva sisena impremta que aleshores era la m\xc3\xa9s gran d\'Europa. Al mateix any, la seva casa a Sylt i el seu xalet a Gstaad van ser incendiats. Nom\xc3\xa9s el 2006, l\'escriptor su\xc3\xads Daniel de Roulet va admetre el crim._NEWLINE_El 1975 va fundar la revista Kontinent, un \xc3\xb2rgan per als cr\xc3\xadtics del r\xc3\xa8gim comunista i els escriptors dissidents i unes revistes especialitzades. Tamb\xc3\xa9 va organitzar la pseudocompet\xc3\xa8ncia en comprar una participaci\xc3\xb3 a l\'editorial M\xc3\xbcnchner Zeitungs-Verlag GmbH & Co KG. El servei federal alemany de la supervisi\xc3\xb3 dels c\xc3\xa0rtels va impedir que n\'adquir\xc3\xads la majoria. El 1976 fou guardonat amb la Medalla Jakob Fugger, un dels premis m\xc3\xa9s prestigiosos d\'Alemanya._NEWLINE_El 1977, l\'escriptor G\xc3\xbcnter Wallraff va infiltrar a la redacci\xc3\xb3 del diari Bild sota el nom Hans Esser. Va descriure les seves experi\xc3\xa8ncies dins de la redacci\xc3\xb3 al llibre Der Aufmacher al qual s\'expliciten els m\xc3\xa8todes de vegades poc professionals o \xc3\xa8tics del grup de premsa. En conseq\xc3\xbc\xc3\xa8ncia la reputaci\xc3\xb3 d\'home de b\xc3\xa9 d\'en Springer va sofrir for\xc3\xa7a en palesar-se que les xifres de difusi\xc3\xb3 eren m\xc3\xa9s importants que la sola veritat. El grup Springer va posar un plet que va perdre el 1981. Walraff nom\xc3\xa9s va haver d\'esborrar unes frases a la segona edici\xc3\xb3 que es van trobar des del 2009 a WikiLeaks._NEWLINE_El su\xc3\xafcidi del seu fill Axel Springer jr, conegut sota el nom de Sven Simon, va tocar l\'home que va a poc a poc retirar-se de la vida p\xc3\xbablica i deixar el seu imperi als seus adjunts. El 1985 va fer de la seva empresa una societat an\xc3\xb2nima (AG en alemany) i vendre 49% de les accions a la borsa. El 22 de setembre va morir a Berl\xc3\xadn.'